钦定古今图书集成/理学汇编/经籍典/第186卷 > 郑樵春秋传 > 《论左氏解》
## 钦定古今图书集成/理学汇编/经籍典/第186卷 > 郑樵春秋传 > 《论左氏解》

杜预解《左氏》，颜师古注《汉书》，所以得忠臣之名者，以
其尽之矣。《左氏》未经杜氏之前凡几家，一经杜氏之
后，后人不能措一辞；《汉书》未经颜氏之前凡几家，一
经颜氏之后，后人不能易其说。纵有措辞易说者，如
朝月晓星，不能有其明也。传注之学起，惟此二人其
殆庶几乎。其故何哉？古人之言所以难明者，非谓《书》
之理意难明也，实为古人之文言有不通于今者之
难明也。能明乎《尔雅》之所作，则可以知笺注之所当
然；不明乎《尔雅》之所作，则不识笺注之旨归也。善乎
二子之通《尔雅》也！颜氏所通者训诂，杜氏所通者星
历、地理。当其颜氏之理，训诂也。如与古人对谈，当其
杜氏之理，星历地理也；如羲和之步天，如禹之行水，
然亦有所短。杜氏则不识虫鱼鸟兽草木之名，颜氏
则不识天文地理。孔子曰：“知之为知之，不知为不知”，
是知也。杜氏于星历地理之言，则必极其致，至于虫
鱼鸟兽草木之名，则引《尔雅》以释之。颜氏于训诂之
言甚畅，至于天文地理则阔略焉，此为不知为不知
也。其他纷纷，是何为者，“释是何经？明是何学。